सब कुछ ठीक चल रहा था। लेकिन जबसे समरू का बेटा घिमुआ ब्याह कर नई दुल्हन लाया, तबसे बात गड़बड़ा गई। नई दुल्हन देखने में भारी सुंदर, जैसे काले पत्थर पे गढ़ी गई कोई सुगढ़ मूर्ति। ससुर के दारू दुकान में होने वाले दस प्रकार के लोगों के हो-हल्ले से उसका कुछ लेना देना न था। वह घर के काम में व्यस्त रहती। पानी लाना, गोबर लीपना, रसोई करना। कभी-कभार ससुर के कहने पर घर के अंदर रखी दारू की हंडिया को बाहर लाने या फिर जूठे गिलास धो देने का काम भी करती। कौन उसे किस नजर से देख रहा है, इस बात पर उसकी नजर न रहती। पर जबसे महापात्र बाबू ने उसे देखा है, उनके मन में हलचल सी मचने लगी है। उससे थोड़ी सी बात करने के लिए, उसके समीप रहने के लिए उन्होंने बहुत सारी योजनाएं बना डाली। बस घिमुआ के बाघ के समान तेज आंखों की चावनी और चम-चम करती उसकी कुल्हाड़ी की धार को देख बाबू गोकुलानन्द भय से गोकुलवा हो उठते।